Rússneski stjórnarandstæðingurinn Alexei Navalny heldur aftur heim til Moskvu í dag og svo gæti farið að hann verði handtekinn við komuna þangað. Hann hefur dvalið í Þýskalandi síðustu fimm mánuði eftir að eitrað var fyrir honum í Síberíu í ágúst.
Navalny veiktist alvarlega um borð í flugvél í Síberíu 20. ágúst og samkvæmt rannsóknum í Frakklandi og Svíþjóð var honum byrlað taugaeitrið Novichok. Hann var fluttur á sjúkrahús í Berlín í Þýskalandi og hefur dvalið þar í borg síðan að jafna sig. Í dag á hann pantað flug frá Berlín til Moskvu og hafa margir stuðningsmenn hans boðað komu sína á Vnukovo (Vnúkova) flugvöll að taka á móti honum.
Svo gæti þó farið að hann fái ekki mikið lengur um frjálst höfuð að strjúka. Yfirvöld segja hann hafa brotið skilorð með því að fara til útlanda. Navalny sagði í myndbandi á Instagram í síðustu viku að hann hafi ekki valið sér að fara til Þýskalands.
But it was not my choice to come to Germany. It´s a great country [Germany], but I was there against my will. I ended up here because those people tried to kill me.
Þýskaland er frábært land. Ég endaði þar af því að þetta fólk reyndi að ráða mig af dögum, sagði Navalny í myndbandinu. Hann telur öruggt að stjórnvöld í Rússlandi beri ábyrgð á tilræðinu. Skilorðið er vegna dóms fyrir fjársvik frá árinu 2014, sem Mannréttindadómstóll Evrópu telur ekki á rökum reistan. Navalny gæti einnig beðið ákæra vegna ásakana stjórnvalda fyrir að hafa dregið sér upphæð, sem jafngildir rúmlega fimm hundruð milljónum króna, sem voru framlög til stofnunar hans, sem berst gegn spillingu.
Rússneska stjórnarandstæðingsins Alexei Navalny gæti beðið fangelsisvist þegar hann snýr aftur til Rússlands frá Þýskalandi í dag. Yfirvöld segja hann hafa rofið skilorð með ferð sinni til Þýskalands en þar var hann á spítala eftir eitrun.